Важна правна забележка

|

52009PC0226

Предложение за решение на Съвета и на представителите на правителствата на държавите-членки на Европейския съюз, заседаващи в Съвета за подписване и временно прилагане на Споразумение за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна и Кралство Норвегия, от четвърта страна; както и за подписване и временно прилагане на допълнително споразумение между Европейската общност и нейните държави-членки, от една страна, Исландия, от друга страна, и Кралство Норвегия, от трета страна, във връзка с прилагането на Споразумението за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна; и Кралство Норвегия, от четвърта страна  /* COM/2009/0226 окончателен */

	[pic] | КОМИСИЯ НА ЕВРОПЕЙСКИТЕ ОБЩНОСТИ |Брюксел, 15.5.2009COM(2009) 226 окончателенПредложение заРешение на Съвета и на представителите на правителствата на държавите-членки на Европейския съюз, заседаващи в Съветаза подписване и временно прилагане на Споразумение за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна и Кралство Норвегия, от четвърта страна; както и за подписване и временно прилагане на допълнително споразумение между Европейската общност и нейните държави-членки, от една страна, Исландия, от друга страна, и Кралство Норвегия, от трета страна, във връзка с прилагането на Споразумението за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна; и Кралство Норвегия, от четвърта странаОБЯСНИТЕЛЕН МЕМОРАНДУМ1. Контекст на предложението |Основания и цели на предложението Споразумението за въздушен транспорт между Европейската общност и нейните държави-членки, от една страна, и Съединените американски щати (САЩ), от друга страна, подписано на 25 и 30 април 2007 г. („Споразумение за въздушен транспорт между ЕС и САЩ“), влезе в сила на 30 март 2008 г. В член 18, параграф 5 от Споразумението за въздушен транспорт между ЕС и САЩ се потвърждава целта на двете страни „за увеличаване в максимална степен на ползите за потребители, авиокомпании, работна сила и общности от двете страни на Атлантическия океан чрез разширяване на настоящото споразумение, така че да включи и трети страни“. Освен това член 18, параграф 5 от Споразумението за въздушен транспорт между ЕС и САЩ призовава Съвместния комитет, учреден съгласно член 18, параграф 1 от Споразумението за въздушен транспорт между ЕС и САЩ, „да разработи предложение по отношение на условията и процедурите, които ще бъдат прилагани при присъединяването на трети страни към Споразумението“. Норвегия и Исландия официално поискаха да се присъединят към Споразумението за въздушен транспорт между ЕС и САЩ през 2007 г. Съгласно член 18, параграф 5 от Споразумението за въздушен транспорт между ЕС и САЩ, на своето заседание от 26 февруари 2009 г. Съвместният комитет разработи предложение за присъединяването на Исландия и Норвегия към Споразумението за въздушен транспорт между ЕС и САЩ, което се състоеше от четиристранно споразумение („Cover Letter Agreement“) и допълнително споразумение относно вътрешните договорености между Общността, Норвегия и Исландия. Тези споразумения ще гарантират последователна регулаторна рамка за полетите между САЩ и единния авиационен пазар на ЕС, включително Исландия и Норвегия, тъй като те представляват неразделна част от Общоевропейското авиационно пространство (ECAA). Ще бъдат създадени икономически ползи за авиокомпаниите и потребителите в ЕС и по-конкретно ще бъде гарантирано съответствието между Споразумението за въздушен транспорт между ЕС и САЩ и общата политика на скандинавските държави в областта на въздухоплаването. В същото време предложението гарантира запазването на двустранния характер на Споразумението за въздушен транспорт между ЕС и САЩ. Исландия и Норвегия ще поемат ангажимент да участват в преговорите за втори етап на споразумението за въздушен транспорт със САЩ. |Общ контекст Споразумението за въздушен транспорт между ЕС и САЩ премахна всички търговски бариери за полети между която и да било точка в ЕС и такава на територията на САЩ. Освен това САЩ предоставиха т. нар. права по 7-ма свобода на въздушни превозвачи от ЕС да изпълняват полети между САЩ и държави извън ЕС, които са част от Общоевропейското авиационно пространство, като Норвегия и Исландия. ECAA обаче няма външно измерение. Следователно въздушните превозвачи от ЕС понастоящем нямат право да изпълняват полети между Норвегия и Исландия и трети страни. Подобно на тях, въздушните превозвачи от Норвегия и Исландия понастоящем нямат право да изпълняват полети между ЕС и САЩ. Споразумението за въздушен транспорт между ЕС и САЩ създаде за всички въздушни превозвачи от Общността еднакви условия за достъп до пазара и установи нови договорености за регулаторно сътрудничество между Европейската общност и САЩ в области от съществено значение за безопасното, сигурно и ефективно функциониране на трансатлантическите въздухоплавателни услуги. Норвегия и Исландия приеха изцяло достиженията на правото на ЕС по отношение на политиката в областта на въздухоплаването. Следователно включването на двете държави в обхвата на Споразумението за въздушен транспорт между ЕС и САЩ ще гарантира хармонизирана рамка за изпълнението на трансатлантически въздухоплавателни услуги от всички европейски въздушни превозвачи, които прилагат достиженията на правото на ЕС. Присъединяването на Исландия и Норвегия към Споразумението за въздушен транспорт между ЕС и САЩ би могло да послужи като прецедент по отношение на присъединяването на Исландия и Норвегия към други авиационни споразумения на Общността (например Евро-средиземноморското авиационно споразумение с Мароко). |Съществуващи разпоредби в областта на предложението Разпоредбите на споразумението (Cover Letter Agreement) разшириха обхвата на Споразумението за въздушен транспорт между ЕС и САЩ, така че то да обхване mutatis mutandis Норвегия и Исландия. Разпоредбите на допълнителното споразумение се основават на Решение на Съвета от 25 април 2007 г. за подписване и временно прилагане на Споразумението за въздушен транспорт между ЕС и САЩ (2007/339/ЕО). |Съгласуваност с други политики и цели на Съюза Споразумението за въздушен транспорт между ЕС и САЩ изрично предвижда целта за разширяване на Споразумението за въздушен транспорт между ЕС и САЩ, така че то да обхване трети страни. Споразумението (Cover Letter Agreement) ще създаде необходимата връзка между Споразумението за въздушен транспорт между ЕС и САЩ и Споразумението за общоевропейско авиационно пространство. То няма да създаде външно измерение на Споразумението за Европейското икономическо пространство. То е в съответствие с цялостната политика на ЕС по отношение на Исландия и Норвегия. |2. Консултация със заинтересованите страни и оценка на въздействието |Консултация със заинтересованите страни |Методи на консултиране, основни целеви сектори и общ профил на участниците в консултацията Присъединяването на Исландия и Норвегия към Споразумението за въздушен транспорт между ЕС и САЩ бе обсъдено на редица заседания на Съвместния комитет, учреден съгласно Споразумението за въздушен транспорт между ЕС и САЩ, както и на неформални технически заседания с държавите-членки. Всички тези заседания бяха подготвени на заседания на браншовия консултативен съвет с представители на въздушните превозвачи, летищата и профсъюзите. |Обобщение на отговорите и на начина, по който са взети предвид Въпросът с присъединяването на Исландия и Норвегия към Споразумението за въздушен транспорт между ЕС и САЩ бе разгледан на четири заседания на браншовия консултативен съвет, по време на които бяха обсъдени подробно всички елементи на подхода. Всички коментари от държавите-членки и заинтересованите страни бяха надлежно отчетени при изготвянето на позицията на Комисията пред Съвместния комитет, проведен на 26 февруари 2009 г. |Събиране и използване на експертни становища |Не беше необходимо да се използват външни експертни становища. |Оценка на въздействието Споразумението разширява обхвата на Споразумението за въздушен транспорт между ЕС и САЩ, така че то да включва Исландия и Норвегия. Това ще даде възможност на въздушните превозвачи от ЕС да ползват правата, предоставени от САЩ от 30 март 2008 г. за изпълнение на пътнически полети между САЩ и Исландия или Норвегия. |3. Правни елементи на предложението |Обобщение на предлаганите мерки Предложението се състои от два елемента: — Четиристранното споразумение (Cover Letter Agreement) разширява обхвата на Споразумението за въздушен транспорт между ЕС и САЩ, така че то да обхване mutatis mutandis и четирите страни. — Допълнителното споразумение гарантира запазването на двустранния характер на Споразумението за въздушен транспорт между ЕС и САЩ. Норвегия и Исландия ще бъдат представени в Съвместния комитет от Комисията за всички области, които не попадат в изключителната компетенция на държавите-членки. Определят се правила за обмен на информация, участие в преговорите относно втория етап и представяне в арбитражни процедури. |Правно основание Член 80, параграф 2 във връзка с член 300, параграф 2, първа алинея, първо изречение от него, и член 300, параграф 3, първа алинея от него. |Принцип на субсидиарност Принципът на субсидиарност се прилага доколкото предложението не попада под изключителната компетенция на Общността. |Целите на предложението не могат да бъдат постигнати в достатъчна степен от държавите-членки по следната причина: |Споразумението за въздушен транспорт между ЕС и САЩ установи нови договорености на равнище Общност, управляващи предоставянето на трансатлантически въздухоплавателни услуги, които замениха предишните договорености, постигнати от отделните държави-членки. Присъединяването на трети страни към Споразумението за въздушен транспорт между ЕС и САЩ може да бъде осъществено единствено на равнище Общност. |Следователно предложението е в съответствие с принципа на субсидиарност. |Принцип на пропорционалност Предложението е в съответствие с принципа на пропорционалност поради следната/ите причина/и. |Предложението няма да засегне регулаторната рамка в Общоевропейското авиационно пространство. Предложението няма да измени Споразумението за въздушен транспорт между ЕС и САЩ. Предложението се ограничава до гарантиране на съответствие между единния авиационен пазар в Европа и регулаторната рамка за трансатлантически полети, установена със Споразумението за въздушен транспорт между ЕС и САЩ. Предложението не създава каквито и да било нови задължения за авиационните власти на ЕС или за промишлеността на ЕС. То създава нови права за въздушните превозвачи от ЕС и гарантира съответствието на Споразумението за въздушен транспорт между ЕС и САЩ с общата политика на скандинавските държави в областта на въздухоплаването. Избор на инструменти |Други средства не биха били подходящи поради следните причини: Четиристранното споразумение (Cover Letter Agreement) и допълнителното споразумение са най-ефективните инструменти за гарантиране както на пълното разширяване на Споразумението за въздушен транспорт между ЕС и САЩ, така че то да включи Исландия и Норвегия, така и на двустранния характер на Споразумението за въздушен транспорт между ЕС и САЩ. Едно многостранно споразумение, заменящо Споразумението за въздушен транспорт между ЕС и САЩ, би свело ЕС до един участник в четиристранно споразумение, докато предложените споразумения запазват двустранните отношения между САЩ, от една страна, и Европа, от друга страна. Паралелни двустранни споразумения между (1) Исландия и САЩ, (2) Норвегия и САЩ, (3) Исландия и Европейската общност и (4) Норвегия и Европейската общност биха усложнили ненужно нещата и не биха гарантирали пълно съответствие на регулаторната рамка за трансатлантическите полети. |4. Отражение върху бюджета |Предложението няма отражение върху бюджета на Общността. |Предложение заРешение на Съвета и на представителите на правителствата на държавите-членки на Европейския съюз, заседаващи в Съветаза подписване и временно прилагане на Споразумение за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна и Кралство Норвегия, от четвърта страна; както и за подписване и временно прилагане на допълнително споразумение между Европейската общност и нейните държави-членки, от една страна, Исландия, от друга страна, и Кралство Норвегия, от трета страна, във връзка с прилагането на Споразумението за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна; и Кралство Норвегия, от четвърта странаСЪВЕТЪТ НА ЕВРОПЕЙСКИЯ СЪЮЗ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ, ЗАСЕДАВАЩИ В СЪВЕТАкато взеха предвид Договора за създаване на Европейската общност, и по-специално член 80, параграф 2, във връзка с член 300, параграф 2, първа алинея, първо изречение от него,като имат предвид, че:1.  Споразумението за въздушен транспорт между Съединените американски щати и Европейската общност и нейните държави-членки (наричано по-долу „Споразумение за въздушен транспорт между ЕС и САЩ“), подписано на 25 и 30 април 2007 г., изрично предвижда присъединяване на трети страни към същото споразумение.2.  Съвместният комитет, учреден съгласно Споразумението за въздушен транспорт между ЕС и САЩ, разработи предложение за присъединяването на Исландия и Кралство Норвегия към същото споразумение, съгласно член 18, параграф 5 от Споразумението за въздушен транспорт между ЕС и САЩ.3.  На 26 февруари 2009 г. Съвместният комитет предложи Споразумение за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна и Кралство Норвегия, от четвърта страна (наричано по-долу „Споразумението“).4.  Комисията договори Допълнително споразумение между Европейската общност и нейните държави-членки, от една страна, Исландия, от друга страна, и Кралство Норвегия, от трета страна, във връзка с прилагането на Споразумението за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна; и Кралство Норвегия, от четвърта страна (наричано по-долу „Допълнително споразумение“).5.  Споразумението и Допълнителното споразумение следва да бъдат подписани и временно прилагани от Общността и държавите-членки при условие на евентуалното им сключване на по-късна дата,РЕШИХА:Член 1 (Подписване)1. Подписването на Споразумението за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна, и Кралство Норвегия, от четвърта страна (наричано по-долу „Споразумението“), се одобрява от името на Общността, при условие, че бъде взето решение от Съвета относно сключването на Споразумението. Текстът на споразумението е приложен към настоящото решение.2. Подписването на Допълнителното споразумение между Европейската общност и нейните държави-членки, от една страна, Исландия, от друга страна, и Кралство Норвегия, от трета страна, във връзка с прилагането на Споразумението за въздушен транспорт между Съединените американски щати, от една страна; Европейската общност и нейните държави-членки, от друга страна; Исландия, от трета страна; и Кралство Норвегия, от четвърта страна (наричано по-долу „Допълнително споразумение“) се одобрява от името на Общността, при условие, че бъде взето решение от Съвета относно сключването на Споразумението. Текстът на Допълнителното споразумение е приложен към настоящото решение.3. Председателят на Съвета e упълномощен да посочи лицето/лицата, което/които е/са оправомощено/оправомощени да подпише/ат Споразумението и Допълнителното споразумение от името на Общността, при условие, че те бъдат сключени.Член 2 (Временно прилагане)До влизането им в сила Споразумението и Допълнителното споразумение се прилагат временно от Общността и от нейните държави-членки, в съответствие с прилагането на националното законодателство, от първия ден на месеца, следващ датата на последната нота, с която страните са се уведомили взаимно за приключването на процедурите, необходими за временното прилагане на Споразумението. Председателят на Съвета се упълномощава да извърши уведомяването, предвидено в член 5 от Споразумението и член 8 от Допълнителното споразумение.Съставено в Брюксел на […] година.За СъветаПредседател […]Притурка 1СПОРАЗУМЕНИЕ ЗА ВЪЗДУШЕН ТРАНСПОРТСъединените американски щати (наричани по-долу „САЩ“), от една страна; както иЕвропейската общност и нейните държави-членки, от друга страна;Исландия, от трета страна; както иКралство Норвегия (наричано по-долу „Норвегия“), от четвърта страна;Като желаят да насърчат международна система на въздухоплаване, която се основава на конкуренция между авиокомпаниите на пазара с минимална намеса и регулиране от страна на държавата;Като желаят да улеснят разгръщането на възможностите на международния въздушен превоз, включително чрез развитието на мрежи за въздушен превоз, които отговарят на нуждите на пътниците и спедиторите от подходящ въздушен транспорт;Като желаят да предоставят възможност на авиокомпаниите да предлагат на пътуващите и спедиторите конкурентни цени и услуги в отворени пазари;Като желаят всички сектори от отрасъла на въздушния транспорт, включително служителите на авиокомпаниите, да бъдат облагодетелствани от едно либерализирано споразумение;Като желаят да осигурят най-висока степен на безопасност и сигурност на международния въздушен транспорт и като потвърждават своята дълбока загриженост по отношение на действията или заплахите срещу сигурността на въздухоплавателните средства, които застрашават безопасността на хора или имущество, влияят неблагоприятно на функционирането на въздушния транспорт и подкопават общественото доверие в безопасността на гражданската авиация;Като вземат под внимание Конвенцията за международното гражданско въздухоплаване, открита за подписване в Чикаго на 7 декември 1944 г.;Като признават, че държавните субсидии могат да повлияят неблагоприятно върху конкуренцията между авиокомпаниите и могат да изложат на риск основните цели на настоящото Споразумение;Като потвърждават значението на защитата на околната среда при разработване и прилагане на международната политика в областта на въздухоплаването;Като вземат под внимание значимостта на защитата на потребителите, включително защитата, предоставена по Конвенцията за уеднаквяване на някои правила за международен въздушен превоз, сключена в Монреал на 28 май 1999 г.;Като възнамеряват да надграждат върху рамката от съществуващи споразумения с цел предоставяне на достъп до пазари и увеличаване в максимална степен на ползите за потребители, авиокомпании, работна сила и общности от двете страни на Атлантическия океан;Като отчитат колко е важно техните авиокомпании да имат увеличен достъп до световните капиталови пазари с оглед укрепването на конкуренцията и подкрепата за целите на настоящото Споразумение;Като възнамеряват да създадат прецедент от световно значение в подкрепа на ползите от либерализацията в този ключов икономически сектор;се споразумяха за следното:Член 1Определение„Страна“ означава Съединените щати, Европейската общност и нейните държави-членки, Исландия или Норвегия.Член 2Прилагане на приложения I и IIРазпоредбите на Споразумението за въздушен транспорт, подписано от Европейската общност и нейните държави-членки и Съединените американски щати на 25 и 30 април 2007 г. (наричано по-долу „Споразумение за въздушен транспорт“), приложено в приложение I, се прилага за всички страни по настоящото Споразумение, съгласно приложение II. Разпоредбите на Споразумението за въздушен транспорт се прилагат за Исландия и Норвегия, както ако те бяха държави-членки на Европейската общност, а Исландия и Норвегия имат всички права и задължения на държавите-членки съгласно посоченото споразумение. Приложения І и ІІ представляват неразделна част от настоящото Споразумение.Член 3Прекратяване1. Както Съединените щати, така и Европейската общност и нейните държави-членки могат по всяко време да отправят писмено предизвестие по дипломатически път на другите три страни относно своето решение да прекратят настоящото Споразумение или да прекратят временното му прилагане съгласно член 5. Копие от предизвестието се изпраща едновременно и на Международната организация за гражданска авиация. Настоящото споразумение или неговото временно прилагане прекратява действието си в полунощ по GMT в края на трафик сезона на Международната асоциация за въздушен транспорт (IATA), който e в сила една година след датата на писменото предизвестие за прекратяване, освен ако предизвестието за прекратяване не бъде оттеглено посредством споразумение между всички страни преди изтичането на този срок.2. Както Исландия, така и Норвегия може по всяко време да отправи писмено предизвестие по дипломатически път на другите страни относно своето решение да се оттегли от настоящото Споразумение или да прекрати временното му прилагане съгласно член 5. Копие от предизвестието се изпраща едновременно и на Международната организация за гражданска авиация. Подобно оттегляне или прекратяване на временното прилагане влиза в сила в полунощ по GMT в края на трафик сезона на Международната асоциация за въздушен транспорт (IATA), който e в сила една година след датата на писменото предизвестие за прекратяване, освен ако предизвестието за прекратяване не бъде оттеглено посредством споразумение между страната, която е отправила предизвестието, Съединените щати и Европейската общност и нейните държави-членки преди изтичането на този срок.3. Както Съединените щати, така и Европейската общност и нейните държави-членки могат по всяко време да отправят писмено предизвестие по дипломатически път на Исландия или Норвегия относно своето решение да прекратят настоящото Споразумение или да прекратят временното му прилагане по отношение на Исландия или Норвегия. Копия от предизвестието се изпращат едновременно на другите две страни по настоящото Споразумение, както и на Международната организация за гражданска авиация. Оттеглянето или прекратяването на временното прилагане по отношение на Исландия или Норвегия влиза в сила в полунощ по GMT в края на трафик сезона на Международната асоциация за въздушен транспорт (IATA), който e в сила една година след датата на писменото предизвестие за прекратяване, освен ако предизвестието за прекратяване не бъде оттеглено посредством споразумение между Съединените щати, Европейската общност и нейните държави-членки и страната, до която е отправено предизвестието, преди изтичането на този срок.4. За целите на дипломатическите ноти, предвидени в настоящия член, дипломатическите ноти до или от Европейската общност и нейните държави-членки се изпращат на или от, според случая, Европейската общност.5. Независимо от всички други разпоредби на настоящия член, ако Споразумението за въздушен транспорт бъде прекратено, действието на настоящото Споразумение едновременно се прекратява.Член 4Регистрация в ICAOНастоящото споразумение и всички изменения към него се регистрират в Международната организация за гражданска авиация.Член 5Временно прилаганеДо влизането му в сила съгласно член 6, настоящото Споразумение се прилага временно от първия ден на месеца след датата на последната нота, с която страните се уведомяват взаимно за изпълнението на всички процедури, необходими за временното прилагане на настоящото Споразумение. Ако Споразумението за въздушен транспорт бъде прекратено съгласно член 23 от същото или ако бъде прекратено неговото временно прилагане съгласно член 25 от посоченото споразумение, временното прилагане на настоящото Споразумение едновременно се прекратява.Член 6Влизане в силаНастоящото Споразумение влиза в сила от дата на настъпване на по-късното от следните събития: 1. влизането в сила на Споразумението за въздушен транспорт и 2. един месец след датата на последната нота при размяната на дипломатически ноти между страните, потвърждаващи, че всички необходими процедури за влизане в сила на настоящото Споразумение са изпълнени. За целите на тази размяна на дипломатически ноти, дипломатическите ноти до или от Европейската общност и нейните държави-членки се изпращат на или от, според случая, Европейската общност. Дипломатическата нота или ноти от Европейската общност и нейните държави-членки съдържат съобщение от всяка държава-членка, потвърждаващо, че всички необходими процедури за влизане в сила на настоящото Споразумение са извършени.В ПОТВЪРЖДЕНИЕ НА КОЕТО долуподписаните, надлежно упълномощени за това, подписаха настоящото Споразумение.СЪСТАВЕНО в ………….на ………..…….година, в четири екземпляра.За Съединените американски щати:[За всяка държава-членка на ЕС:]За Европейската общност:За Исландия:За Кралство Норвегия:Приложение IСПОРАЗУМЕНИЕ ЗА ВЪЗДУШЕН ТРАНСПОРТ[ ОВ L 134/4 от 25.5.2007 г .]Приложение IIСпециални разпоредби по отношение на Исландия и НорвегияРазпоредбите на Споразумението за въздушен транспорт, изменени както следва, се прилагат за всички страни по настоящото Споразумение. Разпоредбите на Споразумението за въздушен транспорт се прилагат за Исландия и Норвегия, както ако те бяха държави-членки на Европейската общност, а Исландия и Норвегия имат всички права и задължения на държавите-членки съгласно посоченото споразумение.1. Член 1, параграф 9 от Споразумението за въздушен транспорт се изменя, както следва:„територия“ означава: за САЩ, сухопътната територия (континентална и островна), вътрешните води и териториални морета, по отношение на които те имат суверенни права или юрисдикция, а за Европейската общност и нейните държави-членки — сухопътната територия (континентална и островна), вътрешните води и териториални морета, за които се прилага Споразумението за Европейското икономическо пространство при условията, предвидени в посоченото споразумение и всеки правен инструмент, който е негов приемник, с изключение на сухопътната територия и вътрешните води, по отношение на които Княжество Лихтенщайн има суверенни права или юрисдикция; като се разбира, че прилагането на споразумението към Гибралтарското летище не засяга съответните правни позиции на Кралство Испания и Обединеното кралство във връзка със спора относно суверенните права върху територията, на която се намира летището, както и относно продължаващото изключване на Гибралтарското летище от мерките на Европейската общност за въздухоплаването, действащи към 18 септември 2006 г., и са приложими между държави-членки в съответствие с декларацията на министрите за Гибралтарското летище, договорена в Кордоба на 18 септември 2006 г.; както и2. Членове 23—26 не се прилагат за Исландия и Норвегия.3. Следното се добавя в раздел 1 от приложение 1:ц. Исландия: Споразумение за въздушен транспорт, подписано във Вашингтон на 14 юни 1995 г.; изменено на 1 март 2002 г. чрез размяна на ноти; изменено на 14 август 2006 г. и на 9 март 2007 г. чрез размяна на ноти.ч. Кралство Норвегия: Споразумение за услуги в областта на въздушния транспорт, влязло в сила чрез размяна на ноти във Вашингтон на 6 октомври 1945 г.; изменено на 6 август 1954 г. чрез размяна на ноти; изменено на 16 юни 1995 г. чрез размяна на ноти.4. Текстът на раздел 2 от приложение 1 се изменя, както следва:Независимо от раздел 1 от настоящото приложение, за областите, които не са включени в определението на „територия“, посочено в член 1 от настоящото споразумение, спогодбите в буква д) (Дания — Съединените щати), буква ж) (Франция — Съединените щати), буква х) (Обединеното кралство — Съединените щати) и буква ч) (Норвегия — Съединените щати) от посочения раздел продължават да се прилагат в съответствие с техните условия.5. Текстът на раздел 3 от приложение 1 се изменя, както следва:Независимо от член 3 от настоящото Споразумение, американски авиокомпании нямат правото да извършват чисто товарни услуги, които не са част от услуга, обслужваща Съединените щати, до или от пунктове в държавите-членки, с изключение на услуги до или от пунктове в Чешката република, Френската република, Федерална република Германия, Великото херцогство Люксембург, Република Малта, Република Полша, Португалската република, Словашката република, Исландия и Кралство Норвегия.6. Член 3 от приложение 2 се допълва, както следва:За Исландия и Норвегия това включва, без да се ограничава до тях, членове 53, 54 и 57 от Споразумението за Европейското икономическо пространство и регламентите по прилагането им съгласно посоченото споразумение, както и всички изменения в него.Притурка 2ДОПЪЛНИТЕЛНО СПОРАЗУМЕНИЕмеждуКралство Норвегия, от една страна,Исландия, от друга страна,както иЕвропейската общност и нейните държави-членки, от трета страна,относноприлагането на Споразумението за въздушен транспорт междуСъединените американски щати, от една страна,Европейската общност и нейните държави-членки, от друга страна, Кралство Норвегия, от трета страна,и Исландия, от четвърта странакато имат предвид, че:(1) В съответствие с решението на Съвета, упълномощаващо Комисията да започне преговори, Европейската комисия е договорила от името на Общността и на държавите-членки Споразумение за въздушен транспорт със Съединените американски щати.(2) Споразумението за въздушен транспорт между Общността и нейните държави-членки и Съединените американски щати (наричано по-долу „Споразумение за въздушен транспорт“) е парафирано на 2 март 2007 г., от европейска страна е подписано в Брюксел на 25 април 2007 г., а от страна на САЩ — във Вашингтон на 30 април 2007 г.; то се прилага временно от 30 март 2008 г.(3) Исландия и Кралство Норвегия (по-долу „Норвегия“), като напълно интегрирани членове на единния европейски авиационен пазар посредством Споразумението за Европейското икономическо пространство, спазват Споразумението за въздушен транспорт посредством споразумение от същата дата (по-долу „Споразумението“), което включва Споразумението за въздушен транспорт като приложение I.(4) Необходимо е да се постигнат процедурни договорености за решаване как, ако се наложи, да бъдат отменени дадени права съгласно член 21, параграф 3 от Споразумението за въздушен транспорт.(5) Освен това е необходимо да се постигнат процедурни договорености за участието на Норвегия и Исландия в Съвместния комитет, учреден съгласно член 18 от Споразумението за въздушен транспорт, и в арбитражните процедури, предвидени в член 19 от Споразумението за въздушен транспорт, за да се гарантира необходимото сътрудничество, информационен поток и консултиране преди заседанията на Съвместния комитет, както и за изпълнението на определени разпоредби от Споразумението, включително отнасящите се до сигурността, безопасността, предоставянето и отмяната на права за въздушни превози и държавно подпомагане.СЕ СПОРАЗУМЯХА ЗА СЛЕДНОТО:Член 1УведомлениеВ случай че Общността и нейните държави-членки вземат решение за прекратяване на Споразумението съгласно член 3 от Споразумението, за прекратяване на неговото временно прилагане или за оттегляне на предизвестия в този смисъл, преди да подаде предизвестие до Съединените американски щати по дипломатически път, Комисията незабавно уведомява за същото Исландия и Норвегия. По същия начин Норвегия и/или Исландия незабавно уведомяват Комисията относно подобно/и решение/я.Член 2Втори етап на преговорите и отмяна на права за въздушни превози1. Комисията провежда втория етап на преговорите, посочени в член 21, параграф 1 от Споразумението за въздушен транспорт, от името на Европейската общност и нейните държави-членки. С оглед на последователното асоцииране на Норвегия и Исландия към преразгледаното Споразумение за въздушен транспорт и след втория етап на преговорите, Норвегия и Исландия участват в преговорите в качеството на наблюдатели и за тази цел са включени в подготвителната работа на Европейската общност, както всяка държава-членка на Общността.2. Ако в срок от 12 месеца след започването на прегледа, предвиден в член 21, параграф 3 от Споразумението за въздушен транспорт, не е сключено споразумение на втори етап, Норвегия и Исландия могат, както всяка държава-членка на Общността в рамките на следващите 15 дни, да уведомят Комисията кои права за въздушни превози по отношение на техните територии, евентуално, желаят временно да отменят. Такива права за въздушни превози не могат да включват никакви права, описани в споразуменията, посочени в приложение I към Споразумението за въздушен транспорт.3. На базата на уведомленията, получени от държавите-членки, Норвегия и/или Исландия, Комисията съставя списък на правата за въздушни превози, които временно се отменят, и го предава на Съвета. След това председателят на Съвета от името на Общността и нейните държави-членки, Норвегия и Исландия отправя предизвестие до Съединените американски щати за временната отмяна на правата за въздушни превози, включени в списъка в съответствие с член 21, параграф 3 от Споразумението за въздушен транспорт. Заинтересованите държави-членки, Норвегия и/или Исландия предприемат необходимите мерки за временната отмяна на такива права от първия ден на трафик сезона на Международната асоциация за въздушен транспорт (IATA), който започва не по-късно от 12 месеца след датата, на която е отправено предизвестие за отмяната.4. Независимо от параграф 3 от настоящия член, Съветът, действайки единодушно по предложение на Комисията, може да реши да не отправя предизвестие за временната отмяна или впоследствие да го оттегли.Член 3Съвместен комитет1. Общността, нейните държавите-членки, Норвегия и Исландия се представляват в Съвместния комитет, учреден по член 18 от Споразумението за въздушен транспорт, от представители на Комисията, държавите-членки, Норвегия и Исландия.2. Позицията на Общността, на държавите-членки и на Норвегия и Исландия в рамките на Съвместния комитет се представя от Комисията, освен в областите, които са в изключителната компетенция на държавите-членки, в който случай тя се представя от държавите-членки, Исландия и/или Норвегия, според случая.3. Позицията на Норвегия и Исландия в Съвместния комитет по въпроси, попадащи в обхвата на членове 14 или 20 от Споразумението за въздушен транспорт, или по въпроси, които не изискват приемането на решение с юридически последици, се определя от Норвегия и Исландия, със съгласието на Комисията.4. По отношение на други решения на Съвместния комитет относно въпроси, които попадат в приложното поле на регламенти и директиви, станали част от Споразумението за Европейското икономическо пространство, позицията на Общността, нейните държави-членки, Норвегия и Исландия се определя от Комисията, със съгласието на Норвегия и Исландия.5. По отношение на други решения на Съвместния комитет относно въпроси, които не попадат в приложното поле на регламенти и директиви, станали част от Споразумението за Европейското икономическо пространство, позицията на Кралство Норвегия и Исландия се определя от Норвегия и Исландия, със съгласието на Комисията.6. Комисията взема съответните мерки, за да гарантира пълноценното участие на Норвегия и Исландия във всички заседания с нейните държави-членки за координация, консултация или формулиране на решения, както и достъп до съответната информация за подготовка на предстоящите заседания на Съвместния комитет.Член 4Арбитраж1. Комисията представлява Общността, нейните държави-членки, Норвегия и Исландия в арбитражните процедури по член 19 от Споразумението за въздушен транспорт.2. Комисията, според случая, взема мерки, за да гарантира участието на Норвегия и Исландия в подготовката и координирането на арбитражните процедури.3. Ако Съветът вземе решение да прекрати ползите в съответствие с член 19, параграф 7 от Споразумението за въздушен транспорт, Норвегия и Исландия се уведомяват за това решение. По същия начин Норвегия и/или Исландия уведомяват Комисията относно подобно/и решение/я.4. Решенията за предприемане на всички други целесъобразни действия по член 19 от Споразумението за въздушен транспорт по въпроси, които са в компетенцията на Комисията, се вземат от Комисията с помощта на специален комитет от представители на държавите-членки, назначени от Съвета, и от Норвегия и Исландия.Член 5Обмен на информация1. Норвегия и Исландия своевременно информират Комисията за всяко решение да откажат, отменят, временно отменят или ограничат разрешителни на авиокомпания на Съединените американски щати, което са приели в съответствие с член 4 или 5 от Споразумението за въздушен транспорт. По същия начин Комисията своевременно информира Норвегия и Исландия за всяко подобно решение, взето от държави-членки.2. Норвегия и Исландия информират незабавно Комисията за всяко искане или уведомление, направено или получено от тях по член 8 от Споразумението за въздушен транспорт. По същия начин Комисията информира незабавно Норвегия и Исландия за всяко подобно искане или уведомление, направено или получено от държави-членки.3. Норвегия и Исландия информират незабавно Комисията за всяко искане или уведомление, направено или получено от тях по член 9 от Споразумението за въздушен транспорт. По същия начин Комисията информира незабавно Норвегия и Исландия за всяко подобно искане или уведомление, направено или получено от държави-членки.Член 6Държавни субсидии и подпомагане1. Ако Норвегия или Исландия са убедени, че субсидия или подпомагане, обмисляни или предоставяни от държавен орган на територията на Съединените американски щати, ще има неблагоприятните за конкуренцията последици, посочени в член 14, параграф 2 от Споразумението за въздушен транспорт, те поставят въпроса на вниманието на Комисията. Ако държава-членка е повдигнала подобен въпрос пред Комисията, по същия начин Комисията поставя въпроса на вниманието на Норвегия и Исландия.2. Комисията, Норвегия и Исландия могат да се обърнат към такъв орган или да поискат заседание на Съвместния комитет, учреден съгласно член 18 от Споразумението за въздушен транспорт.3. Комисията, Норвегия и Исландия незабавно се информират взаимно, всеки път когато Съединените американски щати се обръщат към тях съгласно член 14, параграф 3 от Споразумението за въздушен транспорт.Член 7Прекратяване1. Дадена страна може по всяко време да отправи писмено предизвестие на другите страни по дипломатически път за решението си да прекрати това Допълнително споразумение или неговото временно прилагане. Действието на настоящото Допълнително споразумение се прекратява или то престава да бъде прилагано временно в полунощ по GMT шест месеца след датата на писменото предизвестие за прекратяване или за преустановяване на временното прилагане, освен ако предизвестието за прекратяване не бъде оттеглено посредством споразумение между страните преди изтичането на този срок.2. Независимо от другите разпоредби на този член, ако Споразумението бъде прекратено или неговото временно прилагане бъде преустановено, действието на настоящото Допълнително споразумение се прекратява или неговото временно прилагане се преустановява по същото време.Член 8Временно прилаганеДо влизането му в сила съгласно член 9, страните се договарят, по силата на своите национални законодателства, да прилагат временно настоящото Допълнително споразумение от по-късната от датите на подписване на настоящото Допълнително споразумение или на временно прилагане, посочена в член 5 от Споразумението.Член 9Влизане в силаНастоящото Допълнително споразумение влиза в сила а) един месец след датата на последната нота при размяната на дипломатически ноти между страните, потвърждаваща, че всички необходими процедури за влизане в сила на настоящото Допълнително споразумение са изпълнени, или б) от датата на влизане в сила или на временното прилагане на Споразумението, в зависимост от това кое събитие настъпи по-късно.В ПОТВЪРЖДЕНИЕ НА КОЕТО долуподписаните, надлежно упълномощени за това, подписаха настоящото Допълнително споразумение.СЪСТАВЕНО в ………….на ………..…….година, в три екземпляра, на английски език.За Кралство Норвегия:За Исландия:За Европейската общност:


               ЕВРОПЕЙСКА КОМИСИЯ
            Брюксел, 13.2.2017
            COM(2017) 73 final
            2017/0027(NLE)
            Предложение за
            РЕШЕНИЕ НА СЪВЕТА
            за установяване на позиция, която да бъде заета от името на Европейския съюз в рамките на Конференцията на страните по Ротердамската конвенция във връзка с изменения на приложение III към конвенцията

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Под егидата на Организацията на ООН за прехрана и земеделие (ФАО) и на Програмата на ООН по околната среда (ЮНЕП) през март 1998 г. бяха приключени преговорите за конвенция за прилагане на процедурата за предварително обосновано съгласие (PIC процедура) при международната търговия с определени опасни химични вещества и пестициди.

               Процедурата по подписване на конвенцията беше открита на министерска дипломатическа конференция, проведена през септември 1998 г. в Ротердам. От страна на Общността конвенцията беше подписана на 11 септември 1998 г. Ротердамската конвенция представлява значителен напредък в международното регулиране на определени опасни химични вещества, включително пестицидите. Нейната цел е да способства за споделяне на отговорността и за полагане на съвместни усилия на страните в областта на международната търговия с такива химични вещества с оглед опазване на човешкото здраве и здравето на околната среда от потенциални увреждания и подпомагане на екологосъобразната употреба на посочените вещества.

               В Европейския съюз конвенцията се прилага чрез Регламент (ЕС) № 649/2012 на Европейския парламент и на Съвета
                  1
               . Със своето Решение 2006/730/ЕО от 25 септември 2006 г.
                  2
                Съветът реши да одобри конвенцията от името на Европейската общност.

               Конвенцията влезе в сила на 24 февруари 2004 г. Осмото заседание на Конференцията на страните (COP8) ще се проведе от 24 април до 5 май 2017 г. в Женева. Освен Съюза страни по конвенцията са и 27 държави — членки на ЕС.

               Очаква се Конференцията на страните — въз основа на препоръки от страна на Комитета за преглед на химичните вещества, който представлява подчинен на Конференцията на страните спомагателен орган — да вземе решения за включване на още химични вещества в PIC процедурата чрез добавянето им в приложение III към конвенцията. Установено беше, че химичните вещества, препоръчани от посочения комитет за преглед на химичните вещества за включване в приложение ІІІ към Ротердамската конвенция, отговарят на критериите на приложение II към конвенцията.

               Химичните вещества, препоръчани от CRC за включване в приложение ІІІ към Ротердамската конвенция, а именно карбофуран, карбосулфан, хризотилен азбест, късоверижни хлорирани парафини, всички трибутилкалаени съединения, трихлорфон, фентион (формулации със свръхниски обеми (СНО), съдържащи 640 g/L или повече активно вещество) и течни формулации (емулгиращ концентрат и разтворим концентрат), съдържащи 276 g/L или повече паракват дихлорид, съответстващ на 200 g/L или повече паракват йон, вече са предмет на ограничения на износа съгласно правото на Съюза, които са сходни с тези съгласно конвенцията. Поради това Комисията предлага на Съвета да вземе решение да бъдат подкрепени от името на Съюза в рамките на заседанието на COP8 измененията на приложение III към конвенцията.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

                  Процедурното правно основание за предложеното решение на Съвета е член 218, параграф 9 от ДФЕС, който представлява подходящо основание за акт, определящ позицията на ЕС в рамките на орган, създаден с международно споразумение (като например Конференцията на страните по Ротердамската конвенция), когато този орган има за задача да приема актове с правно действие.

                  Материалноправните основания са член 207 и член 192, параграф 1 от ДФЕС с оглед на това, че макар приетите мерки съгласно Ротердамската конвенция да преследват цел в областта на околната среда, тяхното естество е свързано до голяма степен с търговията.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  С предложението за решение на Съвета за установяване на позиция, която да бъде заета от името на Европейския съюз във връзка с предложения за изменения на Ротердамската конвенция, не се създават нови правно обвързващи изисквания. Всички химични вещества, предложени за включване в конвенцията, вече са предмет на ограничения на износа съгласно правото на Съюза, които са сходни с тези съгласно конвенцията.

               4.ОТРАЖЕНИЕ ВЪРХУ БЮДЖЕТА

                  Като страна по договора ЕС трябва да предостави годишна вноска в доверителния фонд на Ротердамската конвенция. Тази вноска ще се променя в зависимост от заключенията на обсъжданията на осмото заседание на Конференцията на страните относно бюджета за периода 2018—2019 г. Годишната вноска на ЕС за 2016 г. възлиза на 58 000 EUR, които бяха покрити в рамките на съществуващите пакети.

               5.ДРУГИ ЕЛЕМЕНТИ

                  С предложението не се създават нови изисквания за мониторинг или докладване. След транспонирането на приетите в рамките на конвенцията списъци в правото на Съюза прилагането и докладването ще се извършват в съответствие със съществуващите разпоредби съгласно Регламент (ЕС) № 649/2012.

               2017/0027 (NLE)

               Предложение за

               РЕШЕНИЕ НА СЪВЕТА

               за установяване на позиция, която да бъде заета от името на Европейския съюз в рамките на Конференцията на страните по Ротердамската конвенция във връзка с изменения на приложение III към конвенцията

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 и член 207, параграф 3 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Европейският съюз е одобрил Ротердамската конвенция относно процедурата за предварително обосновано съгласие (PIC процедура) при международната търговия с определени опасни химични вещества и пестициди („Ротердамската конвенция“)
                  3
               , която влезе в сила на 24 февруари 2004 г.

               (2)По силата на Регламент (ЕС) № 649/2012 на Европейския парламент и на Съвета
                  4
                Ротердамската конвенция се прилага в Съюза.

               (3)Очаква се съгласно член 7 от Ротердамската конвенция Конференцията на страните — по препоръка на Комитета за преглед на химичните вещества — да вземе решения за включване на още химични вещества в приложение III към конвенцията.

               (4)Съюзът следва да определи позицията, която да бъде заета в рамките на Конференцията на страните във връзка с включването на нови химични вещества в приложение ІІІ.

               (5)С цел да се гарантира, че държавите вносителки получават защитата, предвидена в Ротердамската конвенция, е необходимо да се подкрепи препоръката на Комитета за преглед на химичните вещества по отношение на включването в приложение ІІІ към конвенцията на карбофуран, карбосулфан, хризотилен азбест, късоверижни хлорирани парафини, всички трибутилкалаени съединения, трихлорфон, фентион (формулации със свръхниски обеми (СНО), съдържащи 640 g/L или повече активно вещество) и течни формулации (емулгиращ концентрат и разтворим концентрат), съдържащи 276 g/L или повече паракват дихлорид, съответстващ на 200 g/L или повече паракват йон. Тези вещества вече са забранени или строго ограничени в Съюза и следователно са предмет на изисквания във връзка с износа, които надхвърлят тези на Ротердамската конвенция.

               (6)Очаква се на осмото заседание на Конференцията на страните по Ротердамската конвенция да бъдат взети решения за предлаганите изменения в приложение III. Съюзът следва да подкрепи тези изменения.

               (7)Поради това позицията на Съюза в рамките на Конференцията на страните следва да се основава настоящото решение,

               ПРИЕ НАСТОЯЩОТО РЕШЕНИЕ:

               Член 1

               1. Позицията, която трябва да бъде заета от името на Европейския съюз на осмото заседание на Конференцията на страните по Ротердамската конвенция, е, че Съюзът подкрепя приемането на измененията на приложение III към Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди във връзка с включването на карбофуран, карбосулфан, хризотилен азбест, късоверижни хлорирани парафини, всички трибутилкалаени съединения, трихлорфон, фентион (формулации със свръхниски обеми (СНО), съдържащи 640 g/L или повече активно вещество) и течни формулации (емулгиращ концентрат и разтворим концентрат), съдържащи 276 g/L или повече паракват дихлорид, съответстващ на 200 g/L или повече паракват йон.

               2. Представителите на Съюза могат да договарят незначителни промени в тази позиция, без да е необходимо допълнително решение на Съвета, в зависимост от развитието на осмото заседание на Конференцията на страните по Ротердамската конвенция.

               Член 2

               Настоящото решение влиза в сила в деня на приемането му.

               Съставено в Брюксел на  година.

                     За Съвета

                     Председател

                     (1)
                  Регламент (ЕС) № 649/2012 на Европейския парламент и на Съвета от 4 юли 2012 г. относно износа и вноса на опасни химикали (ОВ L 201, 27.7.2012 г., стр. 60).

                     (2)
                  Решение 2006/730/ЕО на Съвета от 25 септември 2006 г. относно одобрението, от името на Европейската общност, на Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди (ОВ L 299, 28.10.2006 г., стр. 23).

                     (3)
                  Решение 2006/730/ЕО на Съвета от 25 септември 2006 г. относно одобрението, от името на Европейската общност, на Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди (ОВ L 299, 28.10.2006 г., стр. 23).

                     (4)
                  Регламент (ЕС) № 649/2012 на Европейския парламент и на Съвета от 4 юли 2012 г. относно износа и вноса на опасни химикали (ОВ L 201, 27.7.2012 г., стр. 60).


               ЕВРОПЕЙСКА КОМИСИЯ
            Брюксел, 8.5.2017
            COM(2017) 207 final
            2017/0089(NLE)
            Предложение за
            РЕШЕНИЕ НА СЪВЕТА
            относно подписването, от името на Европейския съюз, и временното прилагане на Споразумението между Европейския съюз и Исландия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г.

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО влезе в сила на 21 май 2014 г. и започна да се прилага от 1 януари 2014 г.
                  1

               Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи също влезе в сила на 21 май 2014 г. и започна да се прилага от 1 януари 2014 г.
                  2
                Съгласно член 19 от Регламент (ЕС) № 515/2014 разпоредбите на Регламент (ЕС) № 514/2014 се прилагат спрямо инструмента за финансово подпомагане за външните граници и визите като част от фонд „Вътрешна сигурност“ (наричан по-нататък „инструмент за финансово подпомагане за външните граници и визите“).

               Целта на инструмента за финансово подпомагане за външните граници и визите е да се създаде механизъм за солидарност, който обвързва участващите държави с едни и същи европейски правила относно контрола на външните граници, които са от взаимен интерес и се прилагат от името на всяка една от държавите. Инструментът за финансово подпомагане за външните граници и визите ще служи за постигането на една от основните цели на достиженията на правото от Шенген, а именно споделянето на отговорността за „ефективно, високо и еднакво ниво на контрол на външните граници“, както е посочено в член 15 от Регламент (ЕС) 2016/399 на Европейския парламент и на Съвета
                  3
               . Следователно той представлява развитие на достиженията на правото от Шенген.

               В член 5, параграф 7 от Регламент (ЕС) № 515/2014 се предвижда, че държавите, асоциирани в прилагането, изпълнението и развитието на достиженията на правото от Шенген, участват в инструмента в съответствие с разпоредбите на този регламент и че се сключват договорености за финансовия принос на тези държави спрямо инструмента и допълнителните правила, необходими за такова участие, включително разпоредби, гарантиращи защитата на финансовите интереси на Съюза и правомощието за извършване на одит от страна на Сметната палата, тъй като в съответните споразумения за асоцииране не са предвидени такива правила.

               Целта на проекта на споразумение с Исландия е определянето на реда и условията, посочени в член 5, параграф 7 от Регламент (ЕС) № 515/2014, и предоставянето на Комисията на възможността да поеме окончателната отговорност за изпълнението на бюджета на инструмента в тази асоциирана държава, както и определянето на финансовия принос на тази държава към бюджета на Съюза във връзка с този инструмент.

               По отношение на бюджетния и финансовия контрол държавите членки са обвързани с хоризонтални задължения (например компетентността на Сметната палата и на Европейската служба за борба с измамите (OLAF), произтичащи пряко от Договора или от вторичното законодателство на Съюза. Тези задължения се прилагат по отношение на държавите членки пряко и поради това не са установени в Регламент (ЕС) № 515/2014. Въпреки това в изпълнение на член 5, параграф 7 от Регламент (ЕС) № 515/2014 те трябва да бъдат разширени, за да обхванат асоциираната държава, посредством проекта на споразумение.

               С цел да се защитят финансовите интереси на Съюза срещу измама и други нередности, в Регламент (ЕС) № 514/2014 се предвижда на персонала на Комисията, Сметната палата и OLAF да се предостави подходящ достъп за извършване на проверки. В член 5, параграф 9 от Регламент (ЕС) № 514/2014 се добавя, че със споразуменията за сътрудничество с трети държави Комисията, Сметната палата и OLAF изрично ще се оправомощават да извършват такива одити и проверки и инспекции на място. Съответно това е предвидено в проекта на споразумение.

               2.ПРАВНИ ЕЛЕМЕНТИ НА ПРЕДЛОЖЕНИЕТО

               •Правно основание

               С цел сключване на договорености между Съюза и Исландия относно финансовия принос на тази държава за инструмента за финансово подпомагане за външните граници и визите за периода 2014—2020 г. и относно допълнителните правила, необходими за такова участие, настоящото предложение за подписването на Споразумението се основава на член 77, параграф 2 и член 218, параграф 5 от Договора за функционирането на Европейския съюз.

               •Необходимост от предложеното решение

                  Въз основа на член 5, параграф 7 от Регламент (ЕС) № 515/2014 сключването на Споразумението с Исландия е необходимо за установяването на договорености относно финансовия принос на тази държава за инструмента за финансово подпомагане за външните граници и визите за периода 2014—2020 г., и относно допълнителните правила, необходими за такова участие.

                  В съответствие с член 19, параграф 4 от Споразумението е необходимо то да се прилага временно, с изключение на член 5 от Споразумението, считано от деня след подписването му.

               •Пропорционалност

                  Не се прилага.

               •Избор на инструмент

               Не се прилага.

               3.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               •Резултат от преговорите

               На 28 май 2014 г. Комисията представи препоръка до Съвета да упълномощи Комисията да започне преговори с Норвегия, Исландия, Швейцария и Лихтенщайн по международно споразумение за създаване на такива допълнителни правила.

               На 14 юли 2014 г. Съветът упълномощи Комисията да започне преговори с Норвегия, Исландия, Швейцария и Лихтенщайн по споразумение относно реда и условията за участие на тези държави в инструмента за финансово подпомагане за външните граници и визите.

               Преговорите бяха проведени съвместно с всички асоциирани държави в два кръга. Окончателният текст на проекта на споразумение с Исландия бе парафиран на 21 септември 2016 г.

               Комисията счита, че целите, определени от Съвета в неговите насоки за водене на преговори, са постигнати и че проектът на споразумение е приемлив за Съюза.

               Държавите членки бяха информирани и с тях бяха проведени консултации в съответните работни групи на Съвета.

               Окончателното му съдържание може да бъде обобщено, както следва:

               В проекта на споразумение е предвиден годишният финансов принос на Исландия в бюджета на инструмента за финансово подпомагане за външните граници и визите. Той представлява годишна сума, изчислена в съответствие с БВП на Исландия като процент от БВП на всички държави, участващи в инструмента [член 10 и приложението]. Годишните плащания са посочени в член 11.

               В проекта на споразумение са предвидени също така редът и условията за определяне на отговорния орган и за системата за годишно докладване.

               В Споразумението се съдържат и разпоредби за защита на финансовите интереси на Съюза срещу измама и други мерки за осигуряване на съответствие с разпоредбите по отношение на финансовото управление и контрол, установени в Договора за функционирането на Европейския съюз (ДФЕС) и в правото на Съюза въз основа на ДФЕС.

               •Последващи оценки/проверки за пригодност на действащото законодателство

                  Не се прилага.

               •Консултации със заинтересованите страни

                  Не се прилага.

               •Събиране и използване на експертни становища

                  Не се прилага.

               •Оценка на въздействието

                  Не е приложимо, тъй като предложението е свързано с управлението на програмата и целта му е подписване на международно споразумение, което бе договорено въз основа на насоките за преговори, изготвени от Съвета.

               •Регулаторна пригодност и опростяване

                  Не се прилага.

               •Основни права

                  Не се прилага.

               4.ОТРАЖЕНИЕ ВЪРХУ БЮДЖЕТА

               В член 10 от проекта на споразумение и в приложението към него се съдържат разпоредбите, свързани с годишния финансов принос на асоциираната държава към бюджета на инструмента за финансово подпомагане за външните граници и визите и евентуалното му адаптиране към ситуацията, описана в приложението.

               5.ДРУГИ ЕЛЕМЕНТИ

               •Териториално прилагане

                  Регламент (ЕС) № 515/2014 представлява развитие на достиженията на правото от Шенген. В това отношение настоящото споразумение с Исландия също доразвива достиженията на правото от Шенген.

                  В съответствие с членове 1 и 2 от Протокол № 22 относно позицията на Дания, приложен към ДЕС и към ДФЕС, Дания не участва в приемането на настоящото решение и не е обвързана от него, нито от неговото прилагане. В съответствие с член 4 от гореспоменатия протокол Дания ще реши в срок от шест месеца след като Съветът е приел настоящото предложение, дали да го приложи в своето национално право.

                  Настоящото предложение представлява развитие на елементи от достиженията на правото от Шенген, в които Обединеното кралство и Ирландия не участват, и следователно те не са обвързани от него, нито от прилагането му в съответствие с решения 2000/365/ЕО
                     4
                   и 2002/192/ЕО
                     5
                   на Съвета.

                •Планове за изпълнение и механизми за мониторинг, оценка и докладване

                  В член 17 от Споразумението се уточняват приложимите договорености за докладване и мониторинг. До 15 февруари всяка година и до 2022 г. включително Исландия следва да представя на Комисията годишен доклад за изпълнението за предходната финансова година.

               •Обяснителни документи (за директивите)

                  Не се прилага.

               •Подробно разяснение на конкретните разпоредби на предложението

               Не е необходимо.

               С оглед на горепосочените съображения Комисията предлага Съветът да реши Споразумението да бъде подписано от името на Съюза и да упълномощи председателя на Съвета да назначи лицето(ата), надлежно упълномощено(и) да го подпише(ат) от името на Съюза.

               Комисията направи отделно предложение за Решение на Съвета относно сключването на приложеното Споразумение между Европейския съюз и Исландия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г.
                  6
                Съветът ще приеме това решение, след като получи одобрението от Европейския парламент.

               2017/0089 (NLE)

               Предложение за

               РЕШЕНИЕ НА СЪВЕТА

               относно подписването, от името на Европейския съюз, и временното прилагане на Споразумението между Европейския съюз и Исландия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 77, параграф 2 и член 218, параграф 5 от него,

               като взе предвид предложението на Европейската комисия,

               като има предвид, че:

               (1)В член 5, параграф 7 от Регламент (ЕС) № 515/2014 на Европейския парламент и на Съвета
                  7
                се предвижда, че държавите, асоциирани в прилагането, изпълнението и развитието на достиженията на правото от Шенген, участват в инструмента в съответствие с разпоредбите на този регламент и че се сключват договорености относно техния финансов принос и допълнителните правила, необходими за такова участие, включително разпоредби, гарантиращи защитата на финансовите интереси на Съюза и правомощието за извършване на одит от страна на Сметната палата.

               (2)На 14 юли 2014 г. Съветът упълномощи Комисията да започне преговори с Кралство Норвегия, Исландия, Конфедерация Швейцария и Княжество Лихтенщайн по споразумение относно реда и условията за тяхното участие в инструмента за финансово подпомагане за външните граници и визите. Преговорите с Исландия приключиха успешно с парафирането на споразумението на 21 септември 2016 г.

               (3)В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане. Доколкото настоящото решение представлява развитие на достиженията на правото от Шенген, в срок от шест месеца след вземането на решение от Съвета относно настоящото решение Дания следва да вземе решение, в съответствие с член 4 от посочения протокол, дали да го въведе в националното си право.

               (4)Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета
                  8
               ; следователно Обединеното кралство не участва в неговото приемане и не е обвързано от него, нито от неговото прилагане.

               (5)Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета
                  9
               . Следователно Ирландия не участва в неговото приемане и не е обвързана от него, нито от неговото прилагане.

               (6)Споразумението следва да бъде подписано от името на Съюза, при условие че бъде сключено на по-късна дата.

               (7)За да се създадат условия за бързо прилагане на предвидените в Споразумението мерки и за да не се забавят одобряването и изпълнението на националната програма, настоящото решение следва да влезе в сила в деня след деня на публикуването му в Официален вестник на Европейския съюз.

               (8)В съответствие с член 19, параграф 4 от Споразумението е необходимо то да се прилага временно, с изключение на член 5 от него, считано от деня след подписването му,

               ПРИЕ НАСТОЯЩОТО РЕШЕНИЕ:

               Член 1

               Разрешава се подписването от името на Съюза на Споразумението между Европейския съюз и Исландия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г., при условие на сключването на това споразумение.

               Текстът на Споразумението, което следва да бъде подписано, е приложен към настоящото решение.

               Член 2

               Генералният секретариат на Съвета изготвя акта за предоставяне на пълномощия на лицето(ата), посочено(и) от преговарящия по Споразумението, за подписване на Споразумението, при условие че то бъде сключено.

               Член 3

               Споразумението, с изключение на член 5, се прилага временно в съответствие с член 19, параграф 4 от него от деня след датата на подписването му до влизането му в сила.

               Член 4

               Настоящото решение влиза в сила в деня след деня на публикуването му в Официален вестник на Европейския съюз.

               Съставено в Брюксел на  година.

                     За Съвета

                     Председател

                     (1)
                  OВ L 150, 20.5.2014 г., стр. 143.

                     (2)
                  OВ L 150, 20.5.2014 г., стр. 112.

                     (3)
                  ОВ L 77, 23.3.2016 г., стр. 1.

                     (4)
                  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (5)
                  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

                     (6)
                  Предложение за Решение на Съвета относно сключването от името на Европейския съюз на Споразумение между Европейския съюз и Исландия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г., COM(2017) 199 final.

                     (7)
                  Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (OВ L 150, 20.5.2014 г., стр. 143).

                     (8)
                  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).

                     (9)
                  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).

    ---documentbreak---

               ЕВРОПЕЙСКА КОМИСИЯ
            Брюксел, 8.5.2017
            COM(2017) 207 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно подписването, от името на Европейския съюз, и временното прилагане на Споразумение между Европейския съюз и Исландия относно допълнителни правила във връзка с инструмента за финансово подпомагане за външните граници и визите като част от фонд „Вътрешна сигурност“ за периода 2014—2020 г.

               EВРОПЕЙСКИЯТ СЪЮЗ, наричан по-долу „Съюзът“,

               и

               ИСЛАНДИЯ,

               заедно наричани по-долу „страните“,

               КАТО ВЗЕХА ПРЕДВИД Споразумението, сключено от Съвета на Европейския съюз, от една страна, и Исландия и Кралство Норвегия, от друга страна, за асоциирането на последните в процеса на изпълнение, прилагане и развитие на достиженията на правото от Шенген
                  1
                („Споразумение за асоцииране с Исландия и Норвегия“),

               КАТО ИМАТ ПРЕДВИД, ЧЕ:

               (1)
                     Съюзът създаде инструмента за финансово подпомагане за външните граници и визите като част от фонд „Вътрешна сигурност“ чрез Регламент (ЕС) № 515/2014 на Европейския парламент и на Съвета
                  2
               .

               (2)
                     Регламент (ЕС) № 515/2014 представлява развитие на достиженията на правото от Шенген по смисъла на Споразумението за асоцииране с Исландия и Норвегия.

               (3)
                     Тъй като Регламент (ЕС) № 514/2014 на Европейския парламент и на Съвета
                  3
                има пряко въздействие върху прилагането на разпоредбите на Регламент (ЕС) № 515/2014, като по този начин се отразява на правната му рамка, и тъй като процедурите, определени в Споразумението за асоцииране с Исландия и Норвегия, бяха приложени за приемането на Регламент (ЕС) № 514/2014, което бе нотифицирано на Исландия, страните признават, че Регламент (ЕС) № 514/2014 представлява развитие на достиженията на правото от Шенген по смисъла на Споразумението за асоцииране с Исландия и Норвегия, доколкото е необходим за целите на прилагането на Регламент (ЕС) № 515/2014.

               (4)
                     В член 5, параграф 7 от Регламент (ЕС) № 515/2014 се предвижда, че държавите, асоциирани в прилагането, изпълнението и развитието на достиженията на правото от Шенген, сред които Исландия, участват в инструмента в съответствие с разпоредбите на този регламент и че следва да се сключат договорености за определяне на финансовия принос на тези държави и допълнителните правила, необходими за такова участие, включително разпоредби, гарантиращи защитата на финансовите интереси на Съюза и правомощието за извършване на одит от страна на Сметната палата.

               (5)
                     Инструментът за финансово подпомагане за външните граници и визите като част от фонд „Вътрешна сигурност“ представлява специфичен инструмент в контекста на достиженията на правото от Шенген, предназначен за разпределяне на тежестта и за финансово подпомагане в областта на външните граници и визовата политика в държавите членки и асоциираните държави.

               (6)
                     В член 60 от Регламент (ЕС, Евратом) № 966/2012 на Европейския парламент и на Съвета
                  4
                са предвидени правилата за непряко управление, които са приложими, когато на трети държави, включително на асоциирани държави, са възложени задачи по изпълнението на бюджета.

               (7)
                     В член 17, параграф 4 от Регламент (ЕС) № 514/2014 се предвижда допустимостта на разходите, направени през 2014 г. от отговорен орган преди формалното му определяне, като по този начин се гарантира плавен преход между Фонда за външните граници и фонд „Вътрешна сигурност“. По същия начин този въпрос следва да бъде отразен в настоящото споразумение. Като се има предвид, че настоящото споразумение не беше влязло в сила преди края на 2014 г., е необходимо да се гарантира допустимостта на разходите, направени преди и до формалното определяне на отговорния орган, при условие че използваните преди това системи за управление и контрол са по същество същите като тези, действащи след формалното определяне на отговорния орган.

               (8)
                     За улесняване на изчисляването и използването на годишните финансови вноски, които дължи Исландия към инструмента за финансово подпомагане за външните граници и визите, приносът за периода 2014—2020 г. ще се изплаща на пет годишни вноски от 2016 г. до 2020 г. От 2016 г. до 2018 г. размерът на годишния принос се определя като фиксирана сума, докато приносът за 2019 и 2020 г. ще бъде определен през 2019 г. въз основа на брутния вътрешен продукт на всички държави, участващи в инструмента за финансово подпомагане за външните граници и визите, като се отчетат реално извършените плащания,

               СЕ СПОРАЗУМЯХА ЗА СЛЕДНОТО:

               Член 1

               Обхват

               В настоящото споразумение се определят допълнителните правила, необходими за участието на Исландия в инструмента за финансово подпомагане за външните граници и визите в съответствие с Регламент (ЕС) № 515/2014.

               Член 2

               Финансово управление и контрол

               1.
                     Исландия предприема необходимите мерки за осигуряване на съответствие с разпоредбите по отношение на финансовото управление и контрол, установени в Договора за функционирането на Европейския съюз (ДФЕС) и във вторичното законодателство.

               Разпоредбите на ДФЕС и на вторичното законодателство, посочени в първата алинея, са следните:

               1)член 287, параграфи 1, 2 и 3 от ДФЕС;

               2)членове 30, 32 и 57, член 58, параграф 1, буква в), подточка i), член 60, член 79, параграф 2 и член 108, параграф 2 от Регламент (ЕС, Евратом) № 966/2012;

               3)членове 32, 38, 42, 84, 88, 142 и 144 от Делегиран Регламент (ЕС) № 1268/2012 на Комисията
                  5
               ;

               4)Регламент (Евратом, ЕО) № 2185/96 на Съвета
                  6
               ;

               5)Регламент (ЕС, Евратом) № 883/2013 на Европейския парламент и на Съвета
                  7
               .

               Страните могат да решат да изменят списъка по взаимно съгласие.

               2.
                     Исландия прилага разпоредбите, посочени в параграф 1, на своя територия в съответствие с настоящото споразумение.

               Член 3

               Зачитане на принципа на добро финансово управление

               Средствата, отпускани за Исландия в рамките на инструмента за финансово подпомагане за външните граници и визите, се използват в съответствие с принципа на добро финансово управление.

               Член 4

               Зачитане на принципа на недопускане на конфликт на интереси

               Действащите на територията на Исландия финансови участници и всички други лица, участващи в изпълнението и управлението на бюджета, включително в подготвителни действия във връзка с това, в одита или контрола, не предприемат никакви действия, които може да доведат до конфликт между собствените им интереси и тези на Съюза.

               Член 5

               Изпълнение

               Решенията, взети от Комисията, с които се налагат парични задължения на лица, които не са държави, подлежат на изпълнение на територията на Исландия.

               Изпълнението се урежда от разпоредбите на гражданскопроцесуалното право, които са в сила в Исландия. Изпълнителното основание се прилага към решението без други формалности освен проверка на автентичността на решението от националния орган, който правителството на Исландия определя за тази цел и съобщава на Комисията.

               Когато тези формалности бъдат изпълнени по искане на Комисията, тя може да пристъпи към изпълнение в съответствие с националното законодателство, като отнесе въпроса пряко до компетентния орган.

               Изпълнението може да бъде спряно само с решение на Съда на Европейския съюз. Въпреки това съдилищата на Исландия са компетентни да се произнасят по жалби относно незаконосъобразни действия по изпълнението.

               Член 6

               Защита на финансовите интереси на Съюза срещу измами

               1.Исландия:

               1)се бори с измамите и другите незаконни дейности, засягащи финансовите интереси на Съюза, чрез мерки, които имат възпиращо действие и които предоставят ефикасна защита в Исландия;

               2)предприема същите мерки за борба с измамите, засягащи финансовите интереси на Съюза, каквито предприема за борба с измамите, засягащи собствените ѝ финансови интереси; и

               3)координира действията си, насочени към защита на финансовите интереси на Съюза, с държавите членки и Комисията.

               2.Исландия приема мерки, еквиваленти на тези, приети от Съюза в съответствие с член 325, параграф 4 от ДФЕС, които са в сила в деня на подписване на настоящото споразумение.

               Страните могат да решат по взаимно съгласие да приемат мерки, равностойни на последващите мерки, приети от Съюза в съответствие с настоящия член.

               Член 7

               Контрол и проверки на място, извършвани от Комисията (OLAF)

               Без да се засягат нейните права съгласно член 5, параграф 8 от Регламент (ЕС) № 514/2014, Комисията (Европейската служба за борба с измамите — OLAF) е оправомощена да извършва контрол и проверки на място на територията на Исландия по отношение на инструмента за финансово подпомагане за външните граници и визите в съответствие с реда и условията, предвидени в Регламент (Евратом, ЕО) № 2185/96.

               Органите на Исландия улесняват провеждането на контрола и проверките на място, които могат, ако тези органи желаят това, да бъдат извършвани съвместно.

               Член 8

               Сметна палата

               В съответствие с член 287, параграф 3 от ДФЕС и първа част, дял X, глава 1 от Регламент (EС, Eвратом) № 966/2012 Сметната палата има възможността да извършва одити на място в помещенията на всеки орган, който управлява приходи или разходи от името на Съюза на територията на Исландия по отношение на инструмента за финансово подпомагане за външните граници и визите, включително в помещенията на всяко физическо или юридическо лице, получило плащания от бюджета.

               В Исландия одитът от страна на Сметната палата се осъществява във взаимодействие с националните одитни органи или, ако те нямат необходимите правомощия, с компетентните национални служби. Сметната палата и националните одитни органи на Исландия си сътрудничат в дух на доверие, като запазват своята независимост. Тези органи или служби информират Сметната палата относно намерението си да участват в одита.

               Сметната палата има най-малко същите права като правата на Комисията, предвидени в член 5, параграф 7 от Регламент (EС) № 514/2014 и в член 7 от настоящото споразумение.

               Член 9

               Обществени поръчки

               Исландия прилага разпоредбите на собственото си право по отношение на обществените поръчки в съответствие с приложение ХVІ към Споразумението за Европейското икономическо пространство
                  8
               .

               Член 10

               Финансов принос

               1.За годините 2016 — 2018 Исландия извършва годишни плащания към бюджета на инструмента за финансово подпомагане за външните граници и визите в съответствие със следната таблица:

               (всички суми са посочени в EUR)

                        2016 г.

                        2017 г.

                        2018 г.

                        Исландия

                        563 999

                        563 999

                        563 999

               2.Приносът на Исландия за годините 2019 и 2020 се изчислява в съответствие с респективния брутен вътрешен продукт (БВП) като процент от БВП на всички държави, участващи в инструмента за финансово подпомагане за външните граници и визите, в съответствие с формулата, описана в приложението.

               3.Финансовият принос, посочен в настоящия член, е дължим от Исландия независимо от датата на приемане на националната ѝ програма, посочена в член 14 от Регламент (ЕС) № 514/2014.

               Член 11

               Използване на финансовия принос

               1.Общата сума на годишните плащания за 2016 г. и 2017 г. се разпределя, както следва:

               1)75 % за средносрочния преглед, посочен в член 8 от Регламент (ЕС) № 515/2014;

               2)15 % за разработването на информационните системи, посочени в член 15 от Регламент (ЕС) № 515/2014, при условие че съответните законодателни актове на Съюза бъдат приети до 30 юни 2017 г.;

               3)10 % за действията на Съюза, посочени в член 13 от Регламент (ЕС) № 515/2014, и спешната помощ, посочена в член 14 от Регламент (ЕС) № 515/2014.

               Когато сумата, посочена в буква б), не бъде отпусната или не бъде изразходвана, Комисията, в съответствие с процедурата, посочена в член 5, параграф 5, буква б), втора алинея от Регламент (ЕС) № 515/2014, я преразпределя за специфичните действия, посочени в член 7 от Регламент (ЕС) № 515/2014.

               Ако настоящото споразумение не влезе в сила или не бъде приложено временно до 1 юни 2017 г., целият принос на Исландия се използва в съответствие с параграф 2 от настоящия член.

               2.
                     Общата сума на годишните плащания за 2018 г., 2019 г. и 2020 г. се разпределя, както следва:

               1)40 % за специфичните действия, посочени в член 7 от Регламент (ЕС) № 515/2014;

               2)50 % за разработването на информационните системи, посочени в член 15 от Регламент (ЕС) № 515/2014, при условие че съответните законодателни актове на Съюза бъдат приети до 31 декември 2018 г.;

               3)10 % за действията на Съюза, посочени в член 13 от Регламент (ЕС) № 515/2014, и спешната помощ, посочена в член 14 от Регламент (ЕС) № 515/2014.

               Когато сумата, посочена в буква б), не бъде отпусната или не бъде изразходвана, Комисията, в съответствие с процедурата, посочена в член 5, параграф 5, буква б), втора алинея от Регламент (ЕС) № 515/2014, я преразпределя за специфичните действия, посочени в член 7 от Регламент (ЕС) № 515/2014.

               3.
                     Допълнителните суми, определени за средносрочния преглед, действията на Съюза, специфичните действия или програмата за разработване на информационни системи, се използват в съответствие с процедурата, предвидена за тази цел в една от следните разпоредби:

               1)член 6, параграф 2 от Регламент (ЕС) № 514/2014;

               2)член 8, параграф 7 от Регламент (ЕС) № 515/2014;

               3)член 7, параграф 3 от Регламент (ЕС) № 515/2014;

               4)член 15, втора алинея от Регламент (ЕС) № 515/2014.

               4.
                     Всяка година Комисията може да използва до 4076 EUR от плащанията, направени от Исландия, за финансиране на административните разходи, свързани с вътрешния или външния персонал, необходим за осигуряване на подкрепа за изпълнението от страна на Исландия на Регламент (ЕС) № 515/2014 и на настоящото споразумение.

               Член 12

               Поверителност

               Информацията, съобщена или получена под каквато и да е форма по настоящото споразумение, представлява професионална тайна и е защитена по същия начин, по който сходна информация е защитена от разпоредбите, които се прилагат по отношение на институциите на Съюза, и от законите на Исландия. Тази информация не се съобщава на други лица, освен тези в институциите на Съюза, в държавите членки или в Исландия, чиито служебни задължения изискват те да са запознати с нея, нито може да бъде използвана за цели, различни от това да се осигури ефективна защита на финансовите интереси на страните.

               Член 13

               Определяне на отговорния орган

               1.
                     Възможно най-скоро след одобрението на националната програма Исландия нотифицира Комисията за формалното определяне на министерско равнище на отговорния орган, който отговаря за управлението и контрола на разходите по инструмента за финансово подпомагане за външните граници и визите.

               2.
                     Посоченото в параграф 1 определяне се извършва, при условие че органът отговаря на критериите за определяне, установени в Регламент (ЕС) № 514/2014 или въз основа на него, по отношение на вътрешната среда, контролните дейности, информацията, комуникацията и наблюдението.

               3.
                     Определянето на отговорен орган се основава на становище на одитен орган, който може да бъде одитният орган, оценяващ доколко отговорният орган отговаря на критериите за определянето му като такъв. Този орган може да бъде независима публична институция, отговаряща за наблюдението, оценяването и одита на администрацията. Одитният орган функционира независимо от отговорния орган и извършва работата си съгласно международно възприетите одиторски стандарти. Исландия може да вземе решението си за определяне на отговорния орган въз основа на това дали системите за управление и контрол са по същество същите като тези от предходния период и дали са функционирали ефективно. Ако резултатите от одитите и контрола показват, че определеният орган вече не отговаря на критериите за определяне, Исландия взема необходимите мерки за отстраняване на слабостите при изпълнението на задачите на този орган, включително чрез прекратяване на статута му на определен орган.

               Член 14

               Определение за финансова година

               За целите на настоящото споразумение, съгласно член 60, параграф 5 от Регламент (ЕС, Евратом) № 966/2012, финансовата година обхваща платените разходи и получените и вписани в сметките на отговорния орган приходи през периода, който започва на 16 октомври през година N-1 и приключва на 15 октомври през година N.

               Член 15

               Допустимост на разходите

               Чрез дерогация от член 17, параграф 3, буква б) и член 17, параграф 4 от Регламент (ЕС) № 514/2014 разходите са допустими, когато са платени от отговорния орган преди формалното му определяне в съответствие с член 13 от настоящото споразумение, при условие че системите за управление и контрол, прилагани преди формалното определяне на отговорния орган, не се различават по същество от тези, действащи след формалното му определяне.

               Член 16

               Искане за плащане на годишното салдо

               1.
                     До 15 февруари на годината, следваща финансовата година, Исландия представя на Комисията документите и информацията, изисквани по член 60, параграф 5, първа алинея, букви б) и в) от Регламент (ЕС, Евратом) № 966/2012.

               Чрез дерогация от член 44, параграф 1 от Регламент (ЕС) № 514/2014 и в съответствие с член 60, параграф 5, трета алинея от Регламент (ЕС, Евратом) № 966/2012 Исландия представя на Комисията становището, посочено в член 60, параграф 5, втора алинея от Регламент (ЕС, Евратом) № 966/2012, до 15 март на годината, следваща съответната финансова година.

               Представените документи, посочени в настоящия параграф, служат като искане за плащане на годишното салдо.

               2.
                     Посочените в параграф 1 документи се изготвят в съответствие с образците, приети от Комисията въз основа на член 44, параграф 3 от Регламент (ЕС) № 514/2014.

               Член 17

               Доклад за изпълнението

               Чрез дерогация от член 54, параграф 1 от Регламент (ЕС) № 514/2014 и в съответствие с член 60, параграф 5, трета алинея от Регламент (ЕС, Евратом) № 966/2012 до 15 февруари на всяка година до 2022 г. включително Исландия представя на Комисията годишен доклад относно изпълнението на националната програма през предишната финансова година и може да публикува тази информация на подходящото ниво.

               Първият годишен доклад за изпълнението на националната програма се представя на 15 февруари след влизането в сила на настоящото споразумение или след началото на временното му прилагане.

               Първият доклад обхваща финансовите години от 2014 г. до финансовата година, предшестваща годината на първия годишен доклад в съответствие с втората алинея. Исландия представя окончателен доклад за изпълнението на националната програма до 31 декември 2023 г.

               Член 18

               Електронна система за обмен на данни

               В съответствие с член 24, параграф 5 от Регламент (ЕС) № 514/2014 всеки официален обмен на информация между Исландия и Комисията се извършва посредством електронна система за обмен на данни, предоставена от Комисията за тази цел.

               Член 19

               Влизане в сила

               1.Генералният секретар на Съвета на Европейския съюз е депозитар на настоящото споразумение.

               2.Страните одобряват настоящото споразумение в съответствие със собствените си процедури. Страните се нотифицират взаимно за приключването на тези процедури.

               3.Настоящото споразумение влиза в сила на първия ден от първия месец, следващ деня на последната нотификация, посочена в параграф 2.

               4.Страните прилагат временно настоящото споразумение, с изключение на член 5, от деня след деня на подписването му, без да се засягат конституционните им изисквания.

               Член 20

               Валидност и прекратяване

               1.Както Съюзът, така и Исландия могат да прекратят настоящото споразумение, като нотифицират другата страна за решението си. Споразумението престава да се прилага три месеца след датата на тази нотификация. Изпълнението на текущите проекти и дейности към момента на прекратяването продължава при условията, предвидени в настоящото споразумение. Страните уреждат по взаимно съгласие всички други последици от прекратяването.

               2.Настоящото споразумение се прекратява при прекратяване на Споразумението за асоцииране с Исландия и Норвегия в съответствие с член 8, параграф 4, член 11, параграф 3 или член 16 от Споразумението за асоцииране с Исландия и Норвегия.

               Член 21

               Езици

               Настоящото споразумение се съставя в един оригинал на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки, шведски и исландски език, като всички текстове са еднакво автентични.

               Съставено в Брюксел на … (ден) … (месец) … (година).

               За Европейския съюз
                     За Исландия

               ПРИЛОЖЕНИЕ

               Формула за изчисляване на финансовия принос за годините 2019 и 2020 и данни за плащането

               Финансовият принос на Исландия за инструмента за финансово подпомагане за външните граници и визите, посочен в член 5, параграф 7, втора и трета алинея от Регламент № 515/2014, се изчислява за годините 2019 и 2020, както следва:

               За всяка отделна година в периода между 2013 г. и 2017 г. окончателната стойност на брутния вътрешен продукт (БВП) на Исландия, налична към 31 март 2019 г., се разделя на сбора на наличната за съответната година стойност на БВП на всички държави, участващи в инструмента за финансово подпомагане за външните граници и визите. Средната стойност на получените пет процентни стойности за годините от 2013 до 2017 г. се прилага към сумата на действителните годишни бюджетни кредити за инструмента за финансово подпомагане за външните граници и визите за годините от 2014 до 2019 г. и годишните бюджетни кредити за поети задължения за инструмента за финансово подпомагане за външните граници и визите за 2020 г., включени в проекта на общ бюджет на Европейския съюз за 2020 г., приет от Комисията, за да се получи общата сума за плащане от Исландия през целия период на изпълнение на инструмента за финансово подпомагане за външните граници и визите. За да се получи общата сума на дължимите вноски за годините 2019 и 2020, от посочената по-горе сума трябва да се извадят действително извършените от Исландия годишни плащания в съответствие с член 10, параграф 1 от настоящото споразумение. Половината от тази обща сума се изплаща през 2019 г., а другата половина — през 2020 г.

               Финансовият принос се плаща в евро.

               Исландия плаща съответния финансов принос не по-късно от 45 дни след получаване на дебитното известие. Всяко забавяне на плащането на приноса поражда наказателна лихва, дължима върху неизплатената сума от датата на падежа. Лихвеният процент е процентът, прилаган от Европейската централна банка по отношение на нейните основни операции по рефинансиране, който е публикуван в серия С на Официален вестник на Европейския съюз и е в сила на първия календарен ден от месеците, през които се пада крайният срок, увеличен с 3,5 процентни пункта.

                     (1)

                        ОВ L 176, 10.7.1999 г., стр. 36.

                     (2)

                        Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО ( ОВ L 150, 20.5.2014 г., стр. 143).

                     (3)

                        Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи ( ОВ L 150, 20.5.2014 г., стр. 112).

                     (4)

                        Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (ОВ L 298, 26.10.2012 г., стр. 1), последно изменен с Регламент (ЕС, Евратом) № 547/2014 от 15 май 2014 г. (ОВ L 163, 29.5.2014, стр. 18).

                     (5)

                        Делегиран регламент (ЕС) № 1268/2012 на Комисията относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).

                     (6)

                        Регламент (Евратом, ЕО) № 2185/96 на Съвета относно контрола и проверките на място, извършвани от Комисията за защита на финансовите интереси на Европейските общности срещу измами и други нередности (OB L 292, 15.11.1996 г., стр. 2).

                     (7)

                        Регламент (ЕС, Евратом) № 883/2013 на Европейския парламент и на Съвета от 11 септември 2013 г. относно разследванията, провеждани от Европейската служба за борба с измамите (OLAF), и за отмяна на Регламент (ЕО) № 1073/1999 на Европейския парламент и на Съвета и Регламент (Евратом) № 1074/1999 на Съвета (ОВ L 248, 18.9.2013 г., стр. 1).

                     (8)

                        ОВ L 1, 3.1.1994 г., стр. 461.